CELEX: 52013DP0551
Language: sk
Date: 2013-10-30 00:00:00
Title: Rozhodnutie Európskeho parlamentu nevzniesť námietku voči delegovanému nariadeniu Komisie z 30. októbra 2013 o podmienkach, za ktorých možno sprístupniť vyhlásenie o parametroch stavebných výrobkov na internetovej stránke (C(2013)7086 – 2013/2928(DEA))

15.12.2016   
            
            
               SK
            
            
               Úradný vestník Európskej únie
            
            
               C 468/273
            
         P7_TA(2013)0551
   Rozhodnutie nevzniesť námietku voči delegovanému aktu: podmienky, za ktorých možno sprístupniť vyhlásenie o parametroch stavebných výrobkov na internetovej stránke
   Rozhodnutie Európskeho parlamentu nevzniesť námietku voči delegovanému nariadeniu Komisie z 30. októbra 2013 o podmienkach, za ktorých možno sprístupniť vyhlásenie o parametroch stavebných výrobkov na internetovej stránke (C(2013)7086 – 2013/2928(DEA))
   (2016/C 468/53)
   
      Európsky parlament,
   
   
               —
            
            
               so zreteľom na delegované nariadenie Komisie (C(2013)7086),
            
         
               —
            
            
               so zreteľom na list Komisie zo 14. novembra 2013, v ktorom žiada Európsky parlament, aby vyhlásil, že nevznesie námietku voči delegovanému nariadeniu,
            
         
               —
            
            
               so zreteľom na článok 290 Zmluvy o fungovaní Európskej únie,
            
         
               —
            
            
               so zreteľom na nariadenie Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS (1), a najmä na jeho článok 7 ods. 3 a článok 63 ods. 1,
            
         
               —
            
            
               so zreteľom na článok 87a ods. 6 rokovacieho poriadku,
            
         
               —
            
            
               so zreteľom na to, že v lehote stanovenej v článku 87a ods. 6 tretej a štvrtej zarážke rokovacieho poriadku, ktorá uplynula 10. decembra 2013, nebola vznesená žiadna námietka,
            
         
               A.
            
            
               keďže je dôležité zabezpečiť, aby delegované nariadenie o elektronickom verejnom obstarávaní nadobudlo účinnosť čo najskôr vzhľadom na to, že podstatné ustanovenia základného legislatívneho aktu vrátane ustanovení o poskytovaní vyhlásení o parametroch sa uplatňujú od 1. júla 2013;
            
         
               B.
            
            
               keďže možnosť sprístupniť tieto vyhlásenia na internete by v súlade so zámerom zákonodarcu umožnila výrobcom stavebných výrobkov znížiť náklady a zároveň zvýšiť flexibilitu stavebného odvetvia ako takého;
            
         
               C.
            
            
               keďže Komisia by mala delegované nariadenie pripraviť v predstihu, aby sa predišlo nežiaducemu oneskoreniu pri povolení výnimky, pokiaľ ide o povinnosť výrobcov poskytnúť tlačenú alebo elektronickú kópiu vyhlásenia o parametroch každého výrobku, ktorý sa sprístupní na trhu;
            
         
               D.
            
            
               keďže je mimoriadne dôležité, aby Európsky parlament i Rada uplatňovali svoje práva ako spoluzákonodarcovia v súlade so zmluvami vrátane rozhodnutia o tom, ktoré prvky sa majú delegovať na Komisiu v budúcich základných legislatívnych aktoch, a aby Európsky parlament mal možnosť transparentne sa zúčastňovať spolu s expertmi z členských štátov a ďalšími zúčastnenými stranami na konzultáciách pred prijatím delegovaného aktu;
            
         
            
               1.
            
            
               vyhlasuje, že nevznesie námietku voči delegovanému nariadeniu;
            
         
            
               2.
            
            
               poveruje svojho predsedu, aby postúpil toto rozhodnutie Rade a Komisii.
            
         
      (1)  Ú. v. EÚ L 88, 4.4.2011, s. 5.